text: Sydøstjylland får ny politidirektør
  07 juli 2015 kl. 10.00
  Chefpolitiinspektør Jørgen Abrahamsen fra Sydøstjyllands Politi er udnævnt som ny politidirektør i samme politikreds.
  Den kommende politidirektør er 56 år og blev ansat i politiet i 1981. Han er således en meget erfaren politiuddannet leder og har senest været chefpolitiinspektør i Sydøstjyllands Politi siden januar 2009. Jørgen Abrahamsen bliver den første politidirektør med en politifaglig uddannelse og karriere bag sig.
  Det skriver Sydøstjyllands Politi i en pressemeddelelse.
  -Jeg er meget glad og ydmyg overfor den tillid jeg er blevet vist ved udnævnelsen til politidirektør. Og jeg er meget glad for, at det er her i Sydøstjylland, at udnævnelsen er sket. Nu kan vi fortsætte arbejdet med borgeren i centrum for vores virke for at skabe tryghed, og vi kan fastholde vores fokus på, at vores arbejde skal føre til noget, udtaler den kommende politidirektør Jørgen Abrahamsen.
  Jørgen Abrahamsen efterfølger politidirektør Helle Kyndesen, der den 1. august rokerer til politidirektørposten i Østjyllands Politi.
  